Fil-Marsa: Għajjat iwassal għall-arrest ta' żewġ żgħażagħ – persuna tinsab midruba gravi
Żewġ żgħażagħ mis-Sudan qed jinżammu taħt arrest wara li lbieraħ filgħaxija serqu żewġ persuni f'żewġ każijiet separati fil-Marsa. Waqt ronda li kienu qegħdin jagħmlu l-Pulizija tal-Għassa tal-Marsa fit-toroq tal-lokalità, għall-ħabta tas-siegħa ta' filgħodu, instema għajjat fl-inħawi ta' Triq Derby. Il-Pulizija marru fl-imsemmija triq u hemmhekk ġew avviċinati minn raġel mill-Mali ta' 28 sena u stqarr li kien għadu kif ġie misruq min żewġ persuni. Waqt li kienu qiegħdin fuq il-post, il-Pulizija ġew avviċinati minn raġel ieħor, ta' 23 mill-Eritrea u saħaq li kien għadu kif ġie aggredit minn żewġ persuni b'arma li taqta' u bil-ponta u serquh. Fuq il-post issejjaħ tim mediku li ta l-ewwel għajnuna u ambulanza ħaditu l-Isptar Mater Dei għall-kura. Aktar tard, ġie ċċertifikat li qed isofri minn ġrieħi gravi. Il-Pulizija tad-Distrett bdew bit-tfittxija għaż-żewġ persuni skont id-deskrizzjoni li ngħataw. Ftit ħin wara, intlemħu żewġ persuni fil-viċinanzi tal-Għassa tal-Marsa li qablu mad-deskrizzjoni li taw il-vittmi. Huma twaqfu mill-Pulizija u dak il-ħin, wieħed minnhom rema' mal-art arma li taqta' u bil-ponta. Minn tfittxija li saret fuqhom instabu ċwievet, lighters, żewġ mobiles u ammont ta' flus kontanti. Iż-żewġt irġiel; wieħed ta' 20 sena u l-ieħor ta' 18-il sena, ġew arrestati u ttieħdu ġewwa l-Kwartieri Ġenerali tal-Pulizija għall-aktar investigazzjonijiet. Bil-każ ġiet infurmata l-Maġistrat tal-Għassa Dr Doreen Clarke li ħatret diversi esperti sabiex jassistuha fl-inkjesta li ġiet appuntata, filwaqt li l-investigazzjonijiet tal-Pulizija għadhom għaddejjin.